Iуэху еплъыкIэ зэхуэмыдэхэр
Иджыблагъэ Москва щекIуэкIащ УФ-м и журналистхэм я зэгухьэныгъэм и XI зи мычэзу съезд. Зэхуэсым кърихьэлIат ди къэралым и щIыпIэ куэдым къикIауэ журналист IэнатIэм пэрыт цIыху 266-рэ. Налшык икIауэ съездым и лэжьыгъэм хэтащ КъБР-м и Журналистхэм я зэгухьэныгъэм и унафэщI Мэзыхьэ Борис, «Адыгэ псалъэ» газетым и корреспондент Щоджэн Iэминат, «Заман» газетым и лэжьакIуэ Кульчаевэ Зульфия сымэ.
Съездым и къалэн нэхъыщхьэхэм ящыщт Журналистхэм я союзым къыщызэгъэпэщыпхъэ зэхъуэкIыныгъэхэм хэплъэну. Абы ипкъ иткIэ Союзым и секретариатыр яхъуэжыпхъэу къыхалъхьати, абы теухуауэ делегатхэм Iэ яIэту унафэм и проектыр яубзыхун хуейт. Апхуэдэу къызэхуэсахэм хэплъэну къапэщылът IэмалыщIэхэр къыщагъэсэбэп лэжьэкIэщIэ зэтеублэным, зэгухьэныгъэм щIалэгъуалэ нэхъыбэ къыхэшэным, финанс и лъэныкъуэкIэ я Iуэху зыIутым.
Ди зэманым УФ-м Журналистхэм я зэгухьэныгъэм хэтщ цIыху мини 100-м нэс. Абы хохьэ щIыналъэ къэскIэ къыщызэрагъэпэща зэгухьэныгъэ 40-м щIигъу. 1992 гъэ лъандэрэ зэгухьэныгъэм и тхьэмадэщ Богданов Всеволод. Союзым и къалэнхэм ящыщщ экономикэ, IэщIагъэ, творческэ и лъэныкъуэкIэ журналистхэм я хуитыныгъэхэр хъумэныр, а IэщIагъэм ирилажьэхэм я щIэныгъэм хэгъэхъуэныр, я пщIэр къэIэтыныр, пенсэ ныбжьым нэсахэм мылъкукIэ ядэIэпыкъуныр.
Богдановым къызэрыхигъэщамкIэ, зэхуэсым зыщытепсэлъыхьа Iуэхугъуэхэр яхуэгъэзащIэмэ, абы кърикIуэнущ зэгухьэныгъэм и пщIэр нэхъри къэIэта хъуныр.
— ГупсысэкIэщIэрэ лэжьэкIэщIэрэ зиIэ журналистхэм зэгухьэныгъэм къаруущIэ къыхалъхьэну, властымрэ прессэмрэ зэхущытыкIэщIэ иратыну дащогугъ. Секретариатым хэдгъэхьэну къэдгъэлъэгъуахэм щIэныгъэфI ябгъэдэлъщ, лэжьыгъэм фIыуэ хащIыкI, ди къэралым журналист IэщIагъэм нэхъри зыщегъэужьынымкIэ абыхэм ялъэкI къамыгъэнэну си гугъэщ, — жиIащ Богдановым.
Къэрал Думэм информацэ политикэмкIэ, информацэ технологиехэмрэ связымкIэ и комитетым и унафэщI Левин Леонид зэхуэсым къыщыщыпсалъэм Богдановым и гупсысэхэр диIыгъащ икIи къыхигъэщащ я зэгухьэныгъэр къызэтенэн папщIэ абы и лэжьэкIэм зэхъуэкIыныгъэшхуэхэр хэлъхьэн зэрыхуейр, журналистым и щыхьэт тхылъым сыт хуэдэ бжэхэри «къызэIуихыфу» пщIэ игъуэтыжын хуэдэу, икIи иджырей зи мычэзу съездыр абыкIэ сэбэп зэрыхъунур.
Зэхуэсым къыщыпсэлъахэм ящыщщ зэгухьэныгъэм и секретариатым хэт Токарский Денис. Абы и гугъу ищIащ мылъку и лъэныкъуэкIэ я Iуэху зыIутым.
— Журналист IэщIагъэм епхауэ щыIэхэм я нэхъ ин дыдэщ ди зэгухьэныгъэр. Ауэ, ди жагъуэ зэрыхъунщи, апхуэдэуи лъэщкъым. Интернет-, телевиденэ-, радиожурналист зэгухьэныгъэу ди къэралым къыщыунэхур куэд мэхъу. Ауэ абыхэм ягъэзащIэркъым дэ ди къалэнхэм хуэдэхэр, — жиIащ абы.
Токарскэм фIэигъуэщ журналистхэм щIэгъэкъуэн яхуэхъуну центр къызэгъэпэщыныр, икIи абы и къалэн нэхъыщхьэу щытынур проект щхьэпэхэр мылъкукIэ ядэIыгъынырщ.
Апхуэдэу зэхуэсым къыщыпсэлъащ, къызэхуэсахэм и Iуэху еплъыкIэхэмкIэ ядэгуэшащ «Россия-24» каналым и журналист пашэ Примаков Евгений. Абы къызэрилъытэмкIэ, УФ-м и журналист зэгухьэныгъэм и лIыкIуэхэр дунейпсо Iуэхухэм щытепсэлъыхь зэхуэсхэм хэлэжьыхьыпхъэщ. Апхуэдэу абы фIэигъуэщ зауэхэр, зэныкъуэкъуныгъэхэр щекIуэкI щIыпIэхэм ягъакIуэ журналистхэм папщIэ зэрызахъумэжыну Iэмалхэм щыхуагъасэ курсхэр къызэгъэпэщыныр.
Зэхуэсым и етIуанэ Iыхьэм зэгухьэныгъэм и секретариатым IэIэткIэ хагъэхьащ интернет газетхэм я унафэщIу, телевиденэм и лэжьакIуэхэу цIыху 11. Съездым къекIуэлIахэм я пащхьэ къралъхьащ Журналистхэм я союзыр къыкIэлъыкIуэ илъэсхэм зэрылэжьэну программэм и проектыр, зэгухьэныгъэм и щIалэгъуалэ гупым зэтраублэну Iуэхугъуэхэр къыщыгъэлъэгъуа программэр.
Зэхуэсым кърихьэлIахэм Iуэху еплъыкIэ зэхуэмыдэхэр яIэт съездым и мыхьэнэм теухуауэ. Шэч хэмылъу, журналистым и пщIэр жылагъуэм нэхъ лъагэ щыхъужыну, союзым къаруущIэ игъуэтыну щогугъ дэтхэнэри. Мы IэщIагъэм ирилажьэхэм яфI къызэрыкIын IуэхугъуэщIэхэр журналистхэм я зэгухьэныгъэ нэхъ ин дыдэм дяпэкIэ зэрырихьэжьэнумкIэ нэхъыбэм фIэщхъуныгъэ яIэу зэбгрыкIыжащ.
КЪЭРЭНАШЭ Мадинэ.
